Meer as duisend sonder krag weens tendergeskilArgieffoto Meer as 1 000 inwoners van Gugulethu en omliggende gebiede in die Wes-Kaap sit steeds sonder krag weens plaaslike kontrakteurs wat beamptes van die stad se departement van elektrisiteitsdienste toegang tot dié gebiede weier. Siyabulela Mamkeli, burgemeesterskomiteelid van die stad Kaapstad, sê dit volg nadat die plaaslike kontrakteurs in die gebiede voorheen geëis het dat kontrakteurswerk slegs aan plaaslike maatskappye toegeken moet word. Mamkeli sê daar is egter voorheen beslis dat dié tenders nié uitsluitlik aan maatskappye in die omgewing toegeken kan word nie. Volgens hom het die plaaslike kontrakteurs sedertdien beamptes van die stad se departement van elektrisiteitsdienste geïntimideer en toegang tot die gebiede geweier wat daartoe gelei het dat kragvoorsiening nié herstel kan word nie. “Die syfer [persone sonder krag] sal aanhou styg indien hierdie situasie nie binnekort opgelos word nie,” sê hy. “Die groep het ook geëis dat alle agterstallige munisipale rekeninge vir inwoners van Gugulethu afgeskryf word. Maar volgens die Stad se skuldbeleid word agterstallige rekeninge slegs vir kwalifiserende behoeftiges afgeskryf. Skuldverligting is boonop gegrond op spesifieke voorwaardes. Diegene wat kwalifiseer vir skuldverligting, word versoek om by hul plaaslike munisipale inloopsentrum aansoek te doen.” Mamkeli sê die Stad sal nié boeliery, geweld of dreigemente duld nie en werk so vinnig as moontlik om die situasie te probeer oplos.